作者:徐鉉
標題:柳枝辭十二首
內容:把酒憑君唱柳枝，也從絲管遞相隨。逢春只合朝朝醉，記取秋風落葉時。南園日暮起春風，吹散楊花雪滿空。不惜楊花飛也得，愁君老盡臉邊紅。陌上朱門柳映花，簾鉤半卷綠陰斜。憑郎暫駐青驄馬，此是錢塘小小家。夾岸朱欄柳映樓，綠波平幔帶花流。歌聲不出長條密，忽地風回見彩舟。老大逢春總恨春，綠楊陰裡最愁人。舊遊一別無因見，嫩葉如眉處處新。濛濛堤畔柳含煙，疑是陽和二月天。醉裡不知時節改，漫隨兒女打鞦韆。水閣春來乍減寒，曉妝初罷倚欄幹。長條亂拂春波動，不許佳人照影看。柳岸煙昏醉裡歸，不知深處有芳菲。重來已見花飄盡，唯有黃鶯囀樹飛。此去仙源不是遙，垂楊深處有朱橋。共君同過朱橋去，索映垂楊聽洞簫。暫別揚州十度春，不知光景屬何人。一帆歸客千條柳，腸斷東風揚子津。仙樂春來按舞腰，清聲偏似傍嬌饒。應緣鶯舌多情賴，長向雙成說翠條。鳳笙臨檻不能吹，舞袖當筵亦自疑。唯有美人多意緒，解依芳態畫雙眉。